《考满舟经十八滩因分各滩名赋诗 其十一 昆仑滩》
明代·唐文凤

昆仑在西极，山水皆所祖。浑浑黄河源，九泉元气吐。

泄此天汉黄，狂流万万古。眷兹衣带水，乱石激其怒。

大声殷晴空，阗阗震雷鼓。青林饥鸟号，白昼馋蛟舞。

惊湍起旋风，溅沫洒飞雨。来往具舟航，常哀覆溺苦。

欲填精卫石，欲射夫差弩。安得黄帽郎，膂力健于虎。

柔橹频咿轧，长篙□撑拄。脱险一瞬间，安流有神祜。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。